b'\n_START_ARTICLE_\n\xc4\x8cude\xc5\xbe pri Kobaridu\n_START_SECTION_\nPriprave na ofenzivo\n_START_PARAGRAPH_\nV drugi polovici leta 1917 je polo\xc5\xbeaj na avstrijski strani so\xc5\xa1ke fronte postal izredno kriti\xc4\x8den. Italijani so s svojimi enajstimi ofenzivami dodobra iz\xc4\x8drpali avstrijske branilce na levem bregu So\xc4\x8de. Poleg velikih izgub ljudi in materiala so se pojavile tudi te\xc5\xbeave v sami Avstro-Ogrski monarhiji. Ljudje so bili po treh letih bojevanja naveli\xc4\x8dani vojne, svoje pa je dodalo tudi pomanjkanje hrane in te\xc5\xbenje po odcepitvi nekaterih delov monarhije. Zato je bilo treba nekaj storiti. Cesar Karel I., ki je nasledil cesarja Franca Jo\xc5\xbeefa, in poveljnik avstrijskega general\xc5\xa1taba sta se odlo\xc4\x8dila, da bosta za pomo\xc4\x8d zaprosila Nemce. Nemci so vedeli, da je polo\xc5\xbeaj v Avstro-Ogrski kriti\xc4\x8den. \xc4\x8ce bi pri\xc5\xa1lo do preboja so\xc5\xa1ke fronte, bi se avstrijska vojska sesula, s \xc4\x8dimer bi bila ogro\xc5\xbeena tudi Nem\xc4\x8dija in njena spomladanska ofenziva na zahodni fronti, na\xc4\x8drtovana za leto 1918. Nemci so po tehtnem razmisleku pomo\xc4\x8d odobrili in na ju\xc5\xbeno boji\xc5\xa1\xc4\x8de poslali generale, da izdelajo na\xc4\x8drt za ofenzivo, ki bi porazila ali vsaj za\xc4\x8dasno onesposobila italijansko vojsko._NEWLINE_Ofenzivo so najprej na\xc4\x8drtovali na ju\xc5\xbenotirolskem odseku fronte, vendar so zaradi zahtevnosti terena te na\xc4\x8drte kmalu opustili. Po dolgem iskanju primerne lokacije so se dokon\xc4\x8dno odlo\xc4\x8dili, da bo ofenziva potekala v So\xc5\xa1ki dolini, to\xc4\x8dneje med Bovcem in Tolminom. Ofenzivo so poimenovali Zvestoba v oro\xc5\xbeju (Waffentreue)._NEWLINE_Na\xc4\x8drt napada je bil izdelan 12. septembra 1917, izvedla pa naj bi ga 14. nem\xc5\xa1ka armada, v kateri je bilo osem avstro-ogrskih in sedem nem\xc5\xa1kih divizij. Armada je bila razdeljena na \xc5\xa1tiri korpuse: I. avstrijskemu korpusu je poveljeval general Alfred Krauss, III. korpusu generallajtnant von Stein, II. pruskemu korpusu generallajtnant von Berrenja, XV. korpusu pa feldmar\xc5\xa1allajtnant Seattija. I. korpus je imel nalogo zasesti \xc4\x8drto med Skutnikom (1.720m) in Stolom (1.673m) nad dolino reke U\xc4\x8dje zahodno od \xc5\xbdage in nato napredovati proti \xc4\x8centi (Tercentu) in Tilmentu. Njegova naloga je bila tudi napad z Rombona proti prelazu Prevala ter pomo\xc4\x8d III. korpusu, ki je napadel v smeri proti Kobaridu. II. korpus naj bi iz smeri Tolmina zasedel vrh Je\xc5\xbea (949m) na Kolovratu ter nato napredoval proti Sv. Martinu. Alpski korpus je imel nalogo napasti hribe nad Tolminom in tako za\xc5\xa1\xc4\x8dititi enote, ki bi napredovale proti Kobaridu._NEWLINE_\xc5\xa0tab armade je imel sede\xc5\xbe v Kranju. Poveljnik armade je bil general Otto von Below, na\xc4\x8delnik \xc5\xa1taba pa generallajtnant Konrad Krafft von Dellmensingen. Poveljstvo celotne fronte proti Italiji pa je bilo name\xc5\xa1\xc4\x8deno v Mariboru. Avstrijski sestavi 14. armade je poveljeval general Alfred Krauss. Ta si je za svoj sede\xc5\xbe izbral Kranjsko Goro, ko pa se je pribli\xc5\xbeeval dan ofenzive, je svoje poveljstvo premaknil bli\xc5\xbee fronti.\n_START_SECTION_\nMaterial\n_START_PARAGRAPH_\nPriprave na ofenzivo so bile temeljite. Poveljniki so si pred napadom podrobno ogledali fronto in izdelali posebne karte ter na\xc4\x8drte napada in niso ni\xc4\x8desar prepustili naklju\xc4\x8dju. Prevoz \xc4\x8det in materiala v bli\xc5\xbeino boji\xc5\xa1\xc4\x8da se je za\xc4\x8del v drugi polovici septembra in je trajal vse do same ofenzive. Enote so bile razporejene v vseh ve\xc4\x8djih krajih okoli boji\xc5\xa1\xc4\x8da (Beljak, Celovec, Kranjska Gora, Ljubljana, Jesenice, Kranj, Bohinj ...). Na obmo\xc4\x8dje boji\xc5\xa1\xc4\x8da so jih preselili le nekaj dni pred ofenzivo. Za prevoz \xc4\x8det in materiala so potrebovali okoli 2.400 vlakov. _NEWLINE_Skupna mo\xc4\x8d 14. armade je \xc5\xa1tela 123 bataljonov z okoli 100.000 vojaki, 1.739 topov, 420 minometov in 10 letalskih eskadrilj. Velik problem je bilo razme\xc5\xa1\xc4\x8danje te\xc5\xbekih topov in granat po hribih. Premike je dodatno oviralo slabo vreme, zaradi katerega je mnogo vojakov zbolelo, \xc5\xa1e preden je pri\xc5\xa1lo na fronto. Za vsak top je bilo predvideno 1.000 granat, za te\xc5\xbeje topove pa 800; 15% vseh granat na boji\xc5\xa1\xc4\x8du pa je bilo plinskih. Prevoz materiala in vojakov na boji\xc5\xa1\xc4\x8de je potekal preko prelazov Vr\xc5\xa1i\xc4\x8d in Predel, skozi rabeljski rudnik in z bohinjsko \xc5\xbeeleznico po Ba\xc5\xa1ki grapi skoraj do Tolmina. Zaradi slabega vremena je dostava materiala in \xc4\x8det kasnila, zato so ofenzivo, ki je bila na\xc4\x8drtovana za 22. oktober, prestavili najprej na 23. oktober in nato na 24. oktober 1917.\n_START_SECTION_\nPlin\n_START_PARAGRAPH_\nItalijanski polo\xc5\xbeaji so bili razporejeni v tri glavne bojne \xc4\x8drte, ki so se nahajale ena za drugo. V primeru da bi padla ena bojna \xc4\x8drta, bi napad sovra\xc5\xbenika zadr\xc5\xbeala druga. Vse obrambne \xc4\x8drte so bile izredno dobro utrjene in opremljene. Topni\xc5\xa1ki polo\xc5\xbeaji in kaverne ter prostori za posadko so bili izklesani v \xc5\xbeivo skalo, zaradi \xc4\x8desar so bili ranljivi le za direktne zadetke. Pred bojnimi polo\xc5\xbeaji se je nahajalo ve\xc4\x8d metrov \xc5\xbei\xc4\x8dnih ovir, za katerimi so bili dobro zakriti in opremljeni strelski jarki prve, druge in tretje obrambne \xc4\x8drte. Avstro-ogrska in nem\xc5\xa1ka armada sta se zna\xc5\xa1li pred skoraj nemogo\xc4\x8do nalogo. V ofenzivi sta morali premagati vse tri izredno dobro utrjene polo\xc5\xbeaje. Da bi uni\xc4\x8dili te polo\xc5\xbeaje, so se odlo\xc4\x8dili, da uporabijo nov izum prve svetovne vojne, bojni plin. Na so\xc5\xa1kem boji\xc5\xa1\xc4\x8du to ni bila nobena novost, saj so plin, to\xc4\x8dneje klor, \xc5\xbee uporabili. Z njim so Avstrijci 29. junija 1916 na kra\xc5\xa1kem boji\xc5\xa1\xc4\x8du zaplinili prve italijanske polo\xc5\xbeaje. Cilj plinskega napada v dvanajsti so\xc5\xa1ki bitki so bili predvsem gorski hrbti, strma pobo\xc4\x8dja in ozke doline, kjer so bile nevarne italijanske topni\xc5\xa1ke kaverne in opazovalnice. Da bi onesposobile te polo\xc5\xbeaje, so uporabili granate napolnjene s plinom fosgenom in kloroarzinom. Prve so ozna\xc4\x8devali z zelenim kri\xc5\xbeem, druge pa z modrim kri\xc5\xbeem. Z uporabo obeh plinov so dosegli dvojni u\xc4\x8dinek \xe2\x80\x94 zaradi vdihavanja kloroarzina je vojak za\xc4\x8del kihati in se du\xc5\xa1iti in si z obraza strgal plinsko masko, takrat pa je vdihnil smrtno nevaren plin fosgen. Kloroarzin v majhnih koncentracijah ni smrten, spada pa med kihavce in dra\xc5\xbeljivce, njegova para tvori zelo fina kristalna zrna, ki prodrejo skozi filtre plinskih mask in povzro\xc4\x8dajo, da oseba za\xc4\x8dne kihati, ka\xc5\xa1ljati in se du\xc5\xa1iti, s \xc4\x8dimer je za\xc4\x8dasno onesposobljena. Za razliko od  kloroarzina je fosgen nevaren plin, ki je smrten \xc5\xbee v majhnih koli\xc4\x8dinah, spada pa med du\xc5\xa1ljivce. Zaradi razli\xc4\x8dnih barvnih oznak na strelivu so vojaki obstreljevanju z bojnimi plini rekli kar barvno streljanje._NEWLINE_Pred ofenzivo so morali vojaki na topni\xc5\xa1ke polo\xc5\xbeaje prinesti ve\xc4\x8d kot 111.000 plinskih granat. Topni\xc4\x8darji so dobili navodila, da morajo porabiti najprej granate z modrim kri\xc5\xbeem, nato pa \xc5\xa1e z zelenim. Plinski napad je bil pripravljen z matemati\xc4\x8dno natan\xc4\x8dnostjo. Vsaka posadka topa je imela to\xc4\x8dno dolo\xc4\x8den cilj, ki so ga morali obstreljevati. Pred ofenzivo so se najbolj posve\xc4\x8dali Bov\xc5\xa1kemu polju, kjer so izvedli najbolj krut plinski napad. Za napad so uporabili plinomete. Gre za angle\xc5\xa1ki izum, ki so ga prvi\xc4\x8d uporabili leta 1917 pri Arrasu v Franciji. Plinomet je bila navadna cev, ki so jo pred uporabo zabili v zemljo in napolnili s plinsko mino, v\xc5\xbeig mine je bil elektri\xc4\x8dni. Domet plinometa je bil okoli 1.600 m, ni pa bil zelo natan\xc4\x8den, kar pa pri plinu tudi ni tako zelo pomembno. Cilj takega sistema plinometov je v kar najkraj\xc5\xa1em \xc4\x8dasu dose\xc4\x8di \xc4\x8dim vi\xc5\xa1jo koncentracijo plina.\n_START_SECTION_\nTaktika\n_START_PARAGRAPH_\nDvanajsta so\xc5\xa1ka bitka je bila znana tudi po uporabi nove revolucionarne taktike bliskovitega napada, za katero mnogi mislijo, da je izum druge svetovne vojne. V resnici gre za nem\xc5\xa1ki izum \xc5\xa1e iz \xc4\x8dasov pred prvo svetovno vojno. Taktika naj bi temeljila na uporabi topni\xc5\xa1tva in hitrem napredovanju pehote, ki bi prebila nasprotnikovo obrambno linijo na najbolj izpostavljenem mestu ter ga nato obkolila. Nasprotnika naj bi nato pokon\xc4\x8dalo topni\xc5\xa1tvo, ki bi sledilo pehoti. To taktiko so Nemci uporabili leta 1914 ob napadu na Francijo, vendar je napad zaradi nedodelanosti taktike in nedovr\xc5\xa1ene tehnologije spodletel, zaradi \xc4\x8desar se je za\xc4\x8delo mu\xc4\x8dno bojevanje v jarkih._NEWLINE_Zdaj so Nemci dobili novo prilo\xc5\xbenost, da skupaj z novimi vojnimi izku\xc5\xa1njami teorijo spravijo v prakso. Staro voja\xc5\xa1ko mi\xc5\xa1ljenje je pravilo, da je treba nadzorovati hribe, iz katerih je nato mo\xc5\xbeno nadzorovati okolico. Nemci so vso stvar postavili na glavo in sovra\xc5\xbenika nameravali napasti po dolini, kjer je ta najbolj ranljiv, pri tem pa jim je pomagalo tudi slabo vreme. Z dolinskim prodorom bi obkolili mo\xc4\x8dno utrjene vrhove ter nato zasedli enega za drugim.\n_START_SECTION_\nItalijanska stran\n_START_PARAGRAPH_\nV primerjavi z Avstrijci in Nemci so bili Italijani bistveno mo\xc4\x8dnej\xc5\xa1i. Od Bovca do morja so imeli 41 divizij s 3.626 topovi. Na ve\xc4\x8der pred napadom je nasproti 14. armadi stal del italijanske 2. armade pod poveljstvom generalporo\xc4\x8dnika Luigija Capella, ki je v 6. so\xc5\xa1ki bitki zaslovel z zasedbo Gorice, v enajsti pa z uspe\xc5\xa1nim prodorom na Banj\xc5\xa1ice. Po 10. in  11. so\xc5\xa1ki bitki, ki je dodobra zdelala avstrijske branilce, Italijani niso imeli izdelane nobene obrambne strategije kljub temu, da so vedeli, da se pribli\xc5\xbeuje ofenziva._NEWLINE_Italijanski poveljniki so za\xc4\x8deli sumiti, da Avstrijci pripravljajo ofenzivo, ko so ti 14. septembra, da bi prepre\xc4\x8dili uhajanje podatkov, zaprli avstrijsko-\xc5\xa1vicarsko mejo. Tridesetega septembra je bilo italijansko poveljstvo obve\xc5\xa1\xc4\x8deno o prisotnosti nem\xc5\xa1kih \xc4\x8dastnikov na tolminskem odseku in prihodu nem\xc5\xa1kih enot v Grahovo ob Ba\xc4\x8di. Drugega oktobra je obve\xc5\xa1\xc4\x8devalna slu\xc5\xbeba javila prihod nem\xc5\xa1kih enot v Ljubljano in Tolmin. Kljub vsem opozorilom, da se bo napad zgodil v bli\xc5\xbenji prihodnosti v Zgornjem Poso\xc4\x8dju, je bil Cadorna prepri\xc4\x8dan, da bo do napada pri\xc5\xa1lo na Banj\xc5\xa1icah zato je tja premestil ve\xc4\x8dino topov ter enot. Cadorno o smeri napada niso prepri\xc4\x8dali niti na\xc4\x8drti in dokument prebeglih avstrijskih vojakov in \xc4\x8dastnikov. Dva dni pred ofenzivo, 22. oktobra, je boji\xc5\xa1\xc4\x8de obiskal sam italijanski kralj in se na lastne o\xc4\x8di prepri\xc4\x8dal o pripravljenosti italijanske vojske. Triindvajsetega oktobra je bil s prislu\xc5\xa1kovanjem znan tudi \xc4\x8das napada, toda vse kar so \xc5\xa1e lahko storili, je bilo topni\xc5\xa1ko obstreljevanje sovra\xc5\xbenika, ki pa se je zaradi pomanjkanja granat kmalu prekinilo._NEWLINE_Italijani so imeli v Zgornjem Poso\xc4\x8dju tri obrambne \xc4\x8drte; prvo so imenovali \xc2\xbblinea di occupazione avanzata\xc2\xab in je bila slabo utrjena, zasedena s \xc4\x8detami in branjena, ni pa bila prilagojena terenu, saj je bila pridobljena v boju. Druga in tretja obrambna linija \xc2\xbblinea di resistenza ed oltranza\xc2\xab in \xc2\xbblinea di armata\xc2\xab pa sta bili na izredno dobrem obrambnem polo\xc5\xbeaju ter tudi dobro utrjeni, vendar nista bili polno zasedeni. Na nekaterih odsekih sploh ni bilo druge obrambne \xc4\x8drte._NEWLINE_Kljub temu, da so Italijani na so\xc5\xa1kem boji\xc5\xa1\xc4\x8du enkrat \xc5\xbee do\xc5\xbeiveli plinski napad in so iz obve\xc5\xa1\xc4\x8devalnih podatkov izvedeli, da se pripravlja nov, svojih vojakov niso za\xc5\xa1\xc4\x8ditili. Njihove protiplinske priprave so bile sme\xc5\xa1ne in neresne. Plinske maske, ki so jih uporabljali, so bile kopija starih francoskih mask, ki so imele namesto pravega filtrskega vlo\xc5\xbeka le vato namo\xc4\x8deno v kemikalije. Zanesljivo so vojaka varovale le pred klorom \xc4\x8deprav naj bi bile ve\xc4\x8dnamenske, kot velik problem se je izkazalo tudi njihovo \xc5\xa1tevilo, saj jih ni bilo dovolj za vse vojake._NEWLINE_Zaradi slabega vremena in te\xc5\xbeav s premikom \xc4\x8det in materiala je bila ofenziva ve\xc4\x8dkrat prekinjena in prestavljena na drug datum. Otto von Bellow je 23. oktobra zve\xc4\x8der kljub poslab\xc5\xa1anju vremena izda ukaz, da bo napad 24. oktobra. Posadkam topov je bilo ukazano, da ob 22.00 napolnijo oro\xc5\xbeje s plinskimi izstrelki in jih usmerijo proti tar\xc4\x8dam. Za\xc4\x8detek topni\xc5\xa1kega obstreljevanja je bil predviden natanko ob drugi uri zjutraj, 24. oktobra 1917.\n_START_SECTION_\n24. oktober 1917 ob 2.00 zjutraj\n_START_PARAGRAPH_\n\xc5\xa0tiriindvajsetega oktobra zjutraj je v hribih mo\xc4\x8dno sne\xc5\xbeilo, v dolinah pa de\xc5\xbeevalo. Natanko ob 2:00 se je med Rombonom in Seli pri Vol\xc4\x8dah za\xc4\x8delo topni\xc5\xa1ko obstreljevanje, ki je bilo v pripravi z ostalimi topni\xc5\xa1kimi pripravami v prvi svetovni vojni relativno kratko. Topovi so najprej za\xc4\x8deli streljati s plinskimi granatami. Topni\xc4\x8darji so imeli navodila, da morajo v dveh urah in pol porabiti celotno koli\xc4\x8dino plinskih granat, najprej tiste ozna\xc4\x8dene z modrim kri\xc5\xbeem, nato pa \xc5\xa1e tiste, ki imajo zeleni kri\xc5\xbe. Ob 2:05 so v Bov\xc5\xa1ki kotlini spro\xc5\xbeili plinomete, s katerimi so zaplinili cestno zajedo Naklo in podro\xc4\x8dje pri mostu \xc4\x8dez So\xc4\x8do. Tam so pri\xc4\x8dakovali mo\xc4\x8dan odpor italijanskih branilcev._NEWLINE_Na za\xc4\x8detku obstreljevanja so Italijani pri\xc5\xbegali \xc5\xbearomete, italijansko topni\xc5\xa1tvo pa za\xc4\x8dne obstreljevati avstrijske polo\xc5\xbeaje, vendar je topni\xc5\xa1tvo zaradi posledic plina in pretrganih telefonskih povezav kmalu prenehalo z obstreljevanjem. _NEWLINE_Med 4:30 in 6:30 je v hribih in dolinah zavladalo za\xc4\x8dasno zati\xc5\xa1je. Ob pol sedmih zjutraj se je za\xc4\x8delo korekcijsko streljanje, to\xc4\x8dno ob sedmih pa ru\xc5\xa1ilno obstreljevanje, v katerem so sodelovali topovi najte\xc5\xbejega kalibra. Cilj tega obstreljevanja so bili predvsem italijanski prvi polo\xc5\xbeaji. V zadnjih petnajstih minutah med 7:30 in 7:45 je obstreljevanje doseglo vrhunec, ko so streljali vsi topovi in minometi z najve\xc4\x8djo hitrostjo. Izstreljenih je bilo  okoli 200.000 granat in min, nato je obstreljevanje po\xc4\x8dasi ponehalo in se preselilo v zaledje, kar je pomenilo, da je \xc4\x8das za napad pehote.\n_START_SECTION_\nNapad v smeri Bovca\n_START_PARAGRAPH_\nOb 9:00 se je v Bov\xc5\xa1ki kotlini za\xc4\x8del napad pehote. Prvo italijansko obrambno \xc4\x8drto, ki je bila popolnoma uni\xc4\x8dena so napadalni oddelki zavzeli brez te\xc5\xbeav, le pod Rombonom in v poru\xc5\xa1enem Bovcu je bilo nekaj odpora. Posebne enote so brez odpora zasedle cestno zajedo Naklo, v kateri so na\xc5\xa1le med 500 in 600 mrtvih italijanskih vojakov, skoraj cel III. bataljon 87. pehotnega polka brigade Friuli. Po preboju prve obrambne \xc4\x8drte se je italijanska 50. divizija umaknila na drugo obrambno \xc4\x8drto, ko pa je zvedela za padec Kobarida, je pri\xc5\xa1el ukaz, da se mora umakniti na tretjo obrambno \xc4\x8drto, s \xc4\x8dimer je bila odprta pot avstrijski vojski, ki je napredovala v smeri U\xc4\x8dje. Zaradi slabih novic, ki so prihajale iz doline, so se Italijani v no\xc4\x8di iz 24. na 25. oktober umaknili iz planine Jama, Polovnika, Krasjega vrha in Predoline in tako napadalcu odprli pot v smeri Kobarida._NEWLINE_Medtem ko so avstrijske enote po dolini hitro napredovale, so imele na Rombonu zaradi novozapadlega snega obilo te\xc5\xbeav. Zaradi globokega snega in sne\xc5\xbenega mete\xc5\xbea so bila vsa obstreljevanja in napadi pehote neuspe\xc5\xa1ni, svoje je dodalo tudi italijansko topni\xc5\xa1tvo, ki je bilo za razliko od tistega v dolini zelo uspe\xc5\xa1no. Ob 15:00 so avstrijski vojaki zasedli vas Plu\xc5\xbeno, kjer je bila spodnja postaja italijanske oskrbovalne \xc5\xbei\xc4\x8dnice in tako od zaledja odrezali italijanske alpine na Rombonu. Ti so se nato v kritju topni\xc5\xa1tva in no\xc4\x8di ob 19:00 umaknili proti sedlu Prevali.\n_START_SECTION_\nNapad v smeri Kobarida\n_START_PARAGRAPH_\nAvstro-ogrska 50. divizija je na dan ofenzive v smeri Kobarida napadla italijanske polo\xc5\xbeaje med Krnom in vasjo Dolje. Enotam 3. gorske brigade se je v bliskovitem napadu posre\xc4\x8dilo zasesti dobro utrjeno Batognico, medtem ko je vrh Krna ostal v rokah italijanskih Alpinov vse do naslednjega dne. Predali so se \xc5\xa1ele, ko jim je zmanjkalo streliva. Uspe\xc5\xa1na je bila tudi 15. gorska brigada, ki je prebila italijanske polo\xc5\xbeaje v okolici Mrzlega vrha. Italijani so se nato umaknili na rezervno obrambno \xc4\x8drto Krn\xe2\x80\x94Ko\xc5\xbeljak\xe2\x80\x94Ple\xc4\x8de vendar ta obrambna \xc4\x8drta popoldan ni imela ve\xc4\x8d nobenega pomena saj je bila prebita ju\xc5\xbeno od Ple\xc4\x8d. 15. gorska brigada je nato skupaj z 12. \xc5\xa1lezijsko divizijo zasedla Kobarid. Italijani so, da bi obranili Kobarid, okoli njega postavili improvizirano obrambno \xc4\x8drto, ki pa ni zdr\xc5\xbeala zato so ob 15:30 poru\xc5\xa1ili most \xc4\x8dez So\xc4\x8do in se za\xc4\x8deli umikati. Pol ure zatem so avstrijske \xc4\x8dete zasedle mesto in pri tem zajele poveljnika 43. italijanske divizije generala Farisoglia ter njegovo osebje. _NEWLINE_12. divizija je prvi dan ofenzive prebila vse tri obrambne \xc4\x8drte, ne da bi naletela na resnej\xc5\xa1i odpor italijanskih branilcev, ob 22.30 so zasedli \xc5\xa1e Robi\xc4\x8d. Na dan ofenzive so zajeli 10.000 ujetnikov ter celoten \xc5\xa1tab 43. divizije. Prodor 12. divizije je kasneje v propagandne namene dobil ime \xc4\x8cude\xc5\xbe pri Kobaridu.\n_START_SECTION_\nNapad v smeri Tolmina\n_START_PARAGRAPH_\nPri Tolminu je pehota 12. divizije v napad krenila ob 8:00, brez posebnih te\xc5\xbeav je prebila italijanske polo\xc5\xbeaje ob So\xc4\x8di in hitro napredovala v smeri Kobarida in ga okoli \xc5\xa1tirih popoldan tudi zasedla. Pred italijanskim obstreljevanjem iz smeri Kolovrata in Matajurja jih je varovala gosta megla. Da bi si napadalci v \xc4\x8dasu prodora po dolini za\xc5\xa1\xc4\x8ditili levi bok, so morali zasesti vzpetine na levem in desnem bregu So\xc4\x8de. Zato je bil predviden so\xc4\x8dasni napad Alpskega korpusa in 200. divizije. Nemci so na dan ofenzive proti Hlevniku napredovali brez te\xc5\xbeav \xe2\x80\x94 ob 10:30 so zasedli greben Senice in nato napredovali proti Kav\xc4\x8di\xc4\x8devi planini, zasedli so tudi vas Kamnico. Po srditih bojih so Nemci ob 11:15 zasedli O\xc4\x8dno. Ob 17:30 po dalj\xc5\xa1em boju pade tudi glavni steber obrambe Matajurja. Vojni plen tega dne je bil neverjeten: zajetih je bilo tiso\xc4\x8de ujetnikov, 99 topov, 75 mitraljezov, 45 minometov in ogromno vojnega materiala.\n_START_SECTION_\nDnevi, ki so sledili ofenzivi\n_START_PARAGRAPH_\nPetindvajsetega oktobra se je prodor nadaljeval z vso mo\xc4\x8djo. Pod Rombonom je avstrijska izvidnica ugotovila, da so italjanski polo\xc5\xbeaji prazni, saj so se Italijani pod okriljem no\xc4\x8di in topni\xc5\xa1kim obstreljevanjem za\xc4\x8deli umikati proti sedlu Prevali. Za\xc4\x8delo se je mu\xc4\x8dno zasledovanje italijanskih alpinov v visokem snegu. Zjutraj padeta Krn in Ko\xc5\xbeljak, tako da se prodor 50. divizije v smeri Kobarida nadaljuje. Nemci nameravajo zasesti Matajur in Kolovrat, vendar jim na\xc4\x8drte prekri\xc5\xbea italijanski protinapad, ki pa se nato nenadoma ustavi, zato Nemci nadaljujejo s prodorom in zasedejo Kolovrat. Kljub temu da so se Italijani ponekod \xc5\xa1e mo\xc4\x8dno upirali, so se za\xc4\x8deli kazati \xc5\xbee prvi znaki razsula italijanske vojske._NEWLINE_\xc5\xa0estindvajsetega oktobra ob 2:15 po hudih bojih pade Stol, ob 7. uri pa \xc5\xa1e Breginj, kjer se preda poveljnik in 5.000 italijanskih vojakov. Popoldne Nemci zasedejo \xc5\xa1e zadnjo obrambno to\xc4\x8dko nad So\xc4\x8do, Matajur. Napad vodi Erwin Rommel, ki se je odlikoval \xc5\xbee prej\xc5\xa1nji dan pri zasedbi Kolovrata. Po zasedbi Matajurja se je Rommel s svojimi vojaki spustil v dolino Nadi\xc5\xbee, kamor je prihajal tudi Alpski korpus. Okoli 13. ure pade Hum, zve\xc4\x8der pa brez boja \xc5\xa1e Bre\xc5\xa1ki Jalovec._NEWLINE_Ko Cadorna 27. oktobra malo po polno\xc4\x8di izve za padec Bre\xc5\xa1kega Jalovca, ve, da je italijanska vojska dokon\xc4\x8dno pora\xc5\xbeena, zato ob 2:30 izda ukaz za umik 2. in 3. armade \xc4\x8dez Tilment. Temu sledi \xc5\xa1e umik 4. armade iz Karnijskih Alp. \xc5\xa0e isti dan zjutraj se od Karnijskih Alp do Jadrana za\xc4\x8dne splo\xc5\xa1ni umik italijanske vojske proti zahodu. Na cestah se znajde ve\xc4\x8d kot 2 milijona italijanskih vojakov in okoli 400.000 civilnih beguncev. Sprva urejen umik se kmalu sprevr\xc5\xbee v pani\xc4\x8dni beg, mnogi \xc4\x8dastniki zapustijo svoje enote in pobegnejo, vojaki za\xc4\x8dnejo odmetavati oro\xc5\xbeje in opremo ter vse, kar jih ovira pri begu. Jarki ob cestah so bili polni vozov, opreme, topov in najrazli\xc4\x8dnej\xc5\xa1ega voja\xc5\xa1kega materiala. Umakne se tudi Cadorna; ob 15:30 general skupaj z vrhovnim poveljstvom zapustil Videm in se odpravil v Treviso. Proti ve\xc4\x8deru Nemci zasedejo \xc4\x8cedad in se nato usmerijo proti Vidmu, malo po polno\xc4\x8di pade tudi Gorica, ki so jo Italijani zasedli 9. avgusta 1916._NEWLINE_Zadnje italijanske enote se preko So\xc4\x8de umaknejo 28. oktobra 1917 ob pol enajsti uri. Dvanajsta, zadnja so\xc5\xa1ka bitka, je tako kon\xc4\x8dana in po 885 dneh krvavih spopadov ob So\xc4\x8di ponovno zavladal mir.'